Det skal være slut med, at influencere, som følges af børn på sociale medier, reklamerer for produkter på deres sociale medier som Youtube og Instagram. Det mener Børns Vilkår.

Ønsket om et forbud kommer, efter organisationen i stigende grad oplever markedsføring gennem influencere, hvis målgruppe er børn. Det skriver avisen Danmark.

- Det er børn, der er modtagere af markedsføringen, men i nogle tilfælde er det også børn, der er reklamesøjlerne og bliver udnyttet kommercielt. Det er en bekymrende tendens, at man tager markedsføringen så meget ned børnehøjde, siger digital uddannelseskonsulent Mette Kim Bohnstedt fra Børns Vilkår.

Hun er ofte ude på landets folkeskoler for at tale med eleverne om sociale medier og influencere, og det er blandt andet på grund af elevernes svar, at organisationen mener, der ligefrem er behov for et forbud.

- De yngste børn kan ikke gennemskue, når influencere reklamerer for produkter for at tjene penge på dem. De ældre elever kan godt gennemskue den del, men når man spørger dem, om influencerne kan stå inde for det, de promoverer, siger de, at det kan lige præcis dem, som de følger, 100 procent. Influencerne er deres rollemodeller, og børnene føler nærmest, at de er deres venner. De bliver overraskede over, at flere af influencerne er organiseret i et agentur, og at de ikke altid selv bestemmer, hvad de reklamerer for, siger Mette Kim Bohnstedt.

Hun oplever også, at børnene ofte siger, at de ikke lader sig påvirke af reklamerne. Men når hun spørger, hvornår de sidst har købt eller bedt om noget, som influencere har reklameret for, erkender de fleste, at det ikke er længe siden. Men den effekt skal mindskes mener Børns Vilkår, og særligt børneinfluenceres markedsføring overfor andre børn, burde slet ikke være mulig, lyder det.

- Hvis markedsføringslovens vejledning rent faktisk blev håndhævet, ville barn til barn-markedsføring ikke være mulig. Det burde være forbudt, men nu er der bare en vejledning, siger Mette Kim Bohnstedt.

Hun mener, at et forbud mod markedsføring målrettet personer under 18 år skal følges op med sanktioner.

- Så kan det godt være, influencerne selv er over 18, men når målgruppen, altså følgerne, tydeligt er under 18, er det ikke OK.